Йордан Лечков

Йордан Лечков Янков е известен български футболист, полузащитник. В националния отбор по футбол на България до 1998 година. Играе футбол от 1984 до 2002 година във ФК Сливен, ЦСКА, Хамбургер Шпортферайн, Олимпик Марсилия и Бешикташ. Печели четвъртото място на Световното първенство по футбол през 1994 година в САЩ с националния отбор по футбол на България и участва на Европейското първенство по футбол 1996 в Англия.

От 2003 до 2011 г. е кмет на град Сливен, а от 2005 г. – член на ИК на БФС.

Йордан Лечков е женен и има двама синове.

Детство 
Роден на 9 юли 1967 година в град Стралджа. Основното си образование завършва в ОУ „Панайот Хитов“ в Сливен, а средното – в СПТУ по машиностроене, специалност „Цифрово програмно управление“.

Още на 10 години започва да тренира организирано футбол. Първите си стъпки прави във ФК Сливен под ръководството на треньора Боян Кирчев.

Футболна кариера 
Дебютът му в професионалния футбол е на 18 години. Тогава влиза в първия състав на ФК Сливен, с който през 1990 г. става носител на Купата на България. Година по-късно, през 1991 г., преминава в редиците на ЦСКА и става шампион на България през 1992 година, бронзов медалист и финалист за купата на страната през 2002 г. В евротурнирите има 12 мача и 1 гол (2 мача за Сливен в КНК и 10 мача с 1 гол за ЦСКА в турнира за купата на УЕФА). Притежава отлична техника, дрибъл, пас и точен поразяващ удар. През есента на 1992 г. облича фланелката на немския отбор от град Хамбург Хамбургер Шпортферайн и става първият българин, който се е наложил в Бундеслигата. През 1993 г. е определен за най-добър халф в Бундеслигата. В Хамбургер Шпортферайн Лечков остава 4 години.

През този период е и най-големият му успех, който постига заедно с националния отбор по футбол на България (дебютирал е на 11 октомври 1989 г. срещу Гърция във Варна). През 1994 година на Световното първенство по футбол в Съединените щати става бронзов медалист и едно от „златните момчета“ на България (играе в 7 мача и вкарва 2 гола срещу Гърция и на четвъртфинала срещу Германия). След това участва и на Европейското първенство през 1996 г. в Англия (играе 3 мача). Общо е изиграл 45 мача и е вкарал 5 гола. Последният му мач е на 10 март 1998 срещу Аржентина (0:2) в Буенос Айрес. Заради високите успехи заедно с целия Национален отбор е награден с орден Стара планина от президента на България Желю Желев. Почетен гражданин е на Сливен.

След приключването на престоя му в Хамбургер Шпортферайн през 1996 г. Лечков преминава във френския футболен отбор Олимпик Марсилия, където престоява 1 година. Оттам облича фланелката на Бешикташ, Турция, където остава до пролетта на 1998 г. С това слага край на футболната си кариера и се отдава на развитието на бизнеса си в Сливен. На 22 юни 1998 г. открива хотелски комплекс „Империа“ в града на Сините камъни.

През 2000 г. се ангажира с футболните дела на Общински футболен клуб Сливен, на който е президент и въобще с развитието на спорта в града.

През 2001 г. се връща в ЦСКА. Там играе до лятото на 2002 г., след което става играещ треньор на ФК Сливен.

Обществена дейност 
Председател е на инициативно сдружение „Хаджи Димитър“ – Сливен, което е насочено към подпомагане на обществено-културния живот на Сливен.

Политика 
От 2003 г. до 2011 г. е кмет на град Сливен, а през 2005 г. е избран за вицепрезидент на Българския футболен съюз.

През април 2010 срещу него е образувано досъдебно производство. Разследван е за злоупотреба със служебно положение като кмет на Сливен. На 21 ноември 2013 г. е оправдан окончателно по обвиненията за ощетяване на община Сливен при ремонтите на детска градина и Дома за стари хора в града.

Йордан Лечков е общински съветник в Сливен от 2011 г. до 2019 г. В мандат 2011 – 15 – от листата на ГЕРБ, в мандат 2015 – 19 – от листата на Движение Обединени региони, в мандат 2019 – 23 – от листата на Нова алтернатива. През декември 2019 той подава оставка пред ОИК – Сливен. Комисията взема решение за напускането на Лечков, като мястото му се заема от адв. Мария Григорова.

Статистика по сезони

Бележки

Външни препратки 

Български футболисти
Футболисти на Сливен
Футболисти на ПФК ЦСКА (София)
Футболисти на Хамбургер ШФ
Футболисти на Олимпик Марсилия
Футболисти на Бешикташ
Кметове на Сливен
Български футболисти в Германия
Български футболисти във Франция
Български футболисти в Турция
Почетни граждани на Сливен
Почетни граждани на София
Българи в Хамбург
Родени в Стралджа